ഇൻ്റർനാഷണൽ റിവേഴ്സ്

ഇന്റർനാഷണൽ റിവേഴ്സ് ഒരു  സർക്കാരിതര, പരിസ്ഥിതി, മനുഷ്യാവകാശ സന്നദ്ധ സംഘടനയാണ്. 1985-ൽ സ്ഥാപിതമായ ഇന്റർനാഷണൽ റിവേഴ്‌സ്  സാമൂഹിക, പരിസ്ഥിതി പ്രവർത്തകർ, നയ, സാമ്പത്തിക വിശകലന വിദഗ്ധർ, ശാസ്ത്രജ്ഞർ, പത്രപ്രവർത്തകർ, വികസന വിദഗ്ധർ, 60-ലധികം രാജ്യങ്ങളിലെ വിനാശകരമായ അണക്കെട്ടുകളെയും  അനന്തരഫലങ്ങളെയും ചെറുക്കുന്നതിനുള്ള സന്നദ്ധപ്രവർത്തകർ എന്നിവരുമായി ചേർന്ന് പ്രവർത്തിക്കുന്നു.

സംഘടനയ്ക്ക് ദക്ഷിണാഫ്രിക്ക, തായ്‌ലൻഡ്, ബ്രസീൽ, ചൈന, ഇന്ത്യ, യുണൈറ്റഡ് സ്റ്റേറ്റ്സ് എന്നിവിടങ്ങളിൽ സ്റ്റാഫുണ്ട്. സ്റ്റാഫിന് നിരവധി പ്രശ്‌നങ്ങളിൽ വൈദഗ്ധ്യമുണ്ട്, കൂടാതെ ഓർഗനൈസേഷന്റെ ദൗത്യം നേടിയെടുക്കുന്നതിന് ഗവേഷണം, ബോധവത്കരണം, പ്രചരണം/സമ്മർദ്ദം എന്നിവ ഉപയോഗിക്കുന്നു. 

 അവലോകനം 
അമിതവികസനം, ദുരുപയോഗം, വിനാശകരമായ പദ്ധതികൾ എന്നിവയിൽ നിന്ന് ലോകത്തെ നദികളെ സംരക്ഷിക്കാൻ ആയി സംഘടന പ്രധാനമായും പ്രവർത്തിക്കുന്നു. 1980 കൾ മുതൽ വലിയ അണക്കെട്ടുകളുടെ നിർമ്മാണത്തിനെതിരെ ഇന്റർനാഷണൽ റിവേഴ്സ് പോരാടുന്നുണ്ട്. തങ്ങളുടെ ജീവിതത്തെയും പരിസ്ഥിതിയെയും ബാധിക്കുന്ന തീരുമാനങ്ങളിൽ ഇടപെടാൻ ആളുകൾക്ക് അവകാശമുണ്ടെന്ന് ഇന്റർനാഷണൽ റിവേഴ്സ് ശക്തമായി വിശ്വസിക്കുന്നു. മുമ്പ് നർമ്മദാ നദിയിലെ നിർദിഷ്ട അണക്കെട്ടുകളിൽ പ്രത്യേകം ശ്രദ്ധ കേന്ദ്രീകരിച്ചിട്ടുള്ള ഇന്റർനാഷണൽ റിവേഴ്‌സിന്റെ സൗത്ത് ഏഷ്യ ചാപ്റ്റർ ഇന്ത്യ, ഭൂട്ടാൻ, നേപ്പാൾ എന്നിവയിലുടനീളമുള്ള ഹിമാലയൻ മേഖലയിലും പാകിസ്ഥാൻ, ബംഗ്ലാദേശ്, ശ്രീലങ്ക എന്നിവിടങ്ങളിലെ പങ്കാളികളെ പിന്തുണയ്ക്കുകയും ചെയ്യുന്നു. അവർ നദീതട ആവാസവ്യവസ്ഥയെ സ്വാധീനിക്കുകയും പാർശ്വവത്കരിക്കപ്പെട്ട സമൂഹങ്ങളുടെ അവകാശങ്ങൾക്കും ഉപജീവനമാർഗങ്ങൾക്കും ഭീഷണിയുയർത്തുകയും ചെയ്യുന്ന വലിയ ജലവൈദ്യുത പദ്ധതികളെ വെല്ലുവിളിക്കാൻ സഹകരിക്കുകയും ചെയ്യുന്നു.

നദികളെയും അവയെ ആശ്രയിക്കുന്ന സമൂഹങ്ങളുടെ അവകാശങ്ങളെയും സംരക്ഷിക്കുക എന്നതാണ് ലക്ഷ്യമെന്ന് സംഘടന വ്യക്തമാക്കിയിട്ടുണ്ട്. ഇന്റർനാഷണൽ റിവേഴ്സ്, സുസ്ഥിരമല്ലെന്ന് കരുതുന്ന അണക്കെട്ടുകളുമായി ബന്ധപ്പെട്ട വികസന മാതൃകയ്‌ക്കെതിരെ സജീവമാണ്. വെള്ളം, ഊർജം, വെള്ളപ്പൊക്ക മാനേജ്മെന്റ് ആവശ്യങ്ങൾ എന്നിവ നിറവേറ്റുന്നതിനുള്ള ബദൽ പരിഹാരങ്ങൾ ഇത് പ്രോത്സാഹിപ്പിക്കുന്നു. അണക്കെട്ട് ബാധിതരായ ആളുകൾക്ക് ആഫ്രിക്ക, ഏഷ്യ, ലാറ്റിൻ അമേരിക്ക എന്നിവിടങ്ങളിലെ പ്രാദേശിക ഭൂമികളുടെ വികസനത്തിൽ പങ്കുചേരാനുള്ള ഉപകരണങ്ങൾ നൽകുന്നതിന് ഈ സംഘടന പ്രതിജ്ഞാബദ്ധമാണ്.

താഴേത്തട്ടിലുള്ളവരുടെ സംഘാടനവും പങ്കാളിത്തവും സുഗമമാക്കുന്നതിലൂടെ, നദി വികസനത്തെക്കുറിച്ചുള്ള നിബന്ധനകൾ മാറ്റാൻ സംഘടന ശ്രമിക്കുന്നു. സാമൂഹിക നഷ്ടപരിഹാരം, പാരിസ്ഥിതിക പുനഃസ്ഥാപനം, നിലവിലുള്ള അണക്കെട്ടുകൾ ഡീകമ്മീഷൻ ചെയ്യൽ എന്നിവയ്ക്കായി വാദിക്കാൻ ഗ്രൂപ്പ് അതിന്റെ നിരവധി പങ്കാളികളുമായി പ്രവർത്തിക്കുന്നു. ജലസംഭരണികൾ പലപ്പോഴും ഹരിതഗൃഹ വാതക ഉദ്‌വമനം ഉണ്ടാക്കുന്നു, അത് പരിസ്ഥിതിയെ കൂടുതൽ സ്വാധീനിക്കുന്നു എന്ന് പറഞ്ഞ് ജലവൈദ്യുതിയുടെ അവതരണത്തിനെതിരെയും ഇത് വാദിക്കുന്നു.  അണക്കെട്ടുകൾ നിർമ്മിക്കുന്നതിനേക്കാൾ ഊർജ്ജ ചെലവ് കുറയ്ക്കുന്നതിനുള്ള ചെലവുകുറഞ്ഞതും എളുപ്പവുമായ മാർഗ്ഗമാണ് ഊർജ്ജ സംരക്ഷണം എന്ന് സർക്കാരുകളെയും കോർപ്പറേഷനുകളെയും ബോധ്യപ്പെടുത്താൻ ഇന്റർനാഷണൽ റിവേഴ്സ് ശ്രമിക്കുന്നു.

 പ്രോഗ്രാമുകൾ 
സാധ്യമായ ജല-ഊർജ്ജ പരിഹാരങ്ങൾ വിശകലനം ചെയ്യുന്നതിനും പ്രോത്സാഹിപ്പിക്കുന്നതിനുമുള്ള ഒരു ദ്വിമുഖ സമീപനമാണ് സംഘടന ഏറ്റെടുത്തിരിക്കുന്നത്. ആഗോള നയം മാറ്റാനുള്ള അതിന്റെ ശ്രമങ്ങളെ പ്രത്യേക സുപ്രധാന പദ്ധതികളുടെ പ്രചാരണവുമായി സംയോജിപ്പിച്ച്, വിനാശകരമായ അണക്കെട്ട് വികസനത്തിന്റെ മൂലകാരണങ്ങളും പ്രാദേശികവൽക്കരിച്ച അനന്തരഫലങ്ങളും ഒരേസമയം സംഘടന അഭിസംബോധന ചെയ്യുന്നു. ആഫ്രിക്ക, ചൈന, ലാറ്റിനമേരിക്ക, ദക്ഷിണേഷ്യ, തെക്കുകിഴക്കൻ ഏഷ്യ എന്നിവിടങ്ങളിൽ ഉടനീളമുള്ള അവരുടെ പ്രചാരണങ്ങൾ അണക്കെട്ടുകളുടെയും കാലാവസ്ഥാ വ്യതിയാനത്തിന്റെയും കാര്യത്തിൽ അന്താരാഷ്ട്ര ധനകാര്യ സ്ഥാപനങ്ങളുടെ നയങ്ങളും സമ്പ്രദായങ്ങളും പരിഷ്ക്കരിക്കുക, മനുഷ്യാവകാശങ്ങളും പാരിസ്ഥിതിക സുസ്ഥിരതയും അംഗീകരിക്കുന്ന ജല-ഊർജ്ജ പരിഹാരങ്ങൾ പ്രോത്സാഹിപ്പിക്കുക എന്നിവയിൽ ശ്രദ്ധ കേന്ദ്രീകരിക്കുന്നു.

 സംഭാവനകൾ 
അതിന്റെ നേട്ടങ്ങളിൽ, ഡാമുകൾക്കായുള്ള വേൾഡ് കമ്മീഷൻ രൂപീകരിക്കുന്നതിലെ അവിഭാജ്യ പങ്കാളിത്തത്തെ ഏറ്റവും പ്രധാനപ്പെട്ട സംഭാവനകളിലൊന്നായി സംഘടന കണക്കാക്കുന്നു. 1997-ൽ ലോകബാങ്കും വേൾഡ് കൺസർവേഷൻ യൂണിയനും ചേർന്ന് ആരംഭിച്ച, അണക്കെട്ടുകളോടുള്ള വർദ്ധിച്ചുവരുന്ന എതിർപ്പിന് മറുപടിയായി രൂപീകരിച്ച ഒരു ആഗോള, ബഹുമുഖ പങ്കാളിത്ത സ്ഥാപനമായിരുന്നു കമ്മീഷൻ. ഡബ്ല്യുസിഡി അതിന്റെ രണ്ട് വർഷ കാലത്ത്, ഇന്നുവരെ നടത്തിയിട്ടുള്ള ഡാമുകളെക്കുറിച്ചുള്ള ഏറ്റവും സമഗ്രമായ പഠനം നടത്തി 79 രാജ്യങ്ങളിലായി 1,000 അണക്കെട്ടുകൾ വിലയിരുത്തി.  

സംഘടനയുടെ തുടക്കം മുതൽ, ലോകമെമ്പാടുമുള്ള അണക്കെട്ടുകളുടെ നിർമ്മാണം പകുതിയായി കുറഞ്ഞു, ജലവൈദ്യുതിയുടെ അനന്തരഫലങ്ങളുടെ സാർവത്രിക അംഗീകാരം വർദ്ധിച്ചുകൊണ്ടിരിക്കുന്നു.

വിവിധ ഡാം പദ്ധതികൾ, ആവാസവ്യവസ്ഥകൾ, ആളുകൾ എന്നിവയുടെ അവസ്ഥയെ അഭിസംബോധന ചെയ്യുന്നതിൽ ശ്രദ്ധ കേന്ദ്രീകരിച്ച് വേൾഡ് റിവേഴ്‌സ് റിവ്യൂ എന്ന ജേണൽ സംഘടന പ്രസിദ്ധീകരിക്കുന്നു.  ഡാമുമായി ബന്ധപ്പെട്ട വിവിധ വിഷയങ്ങളെക്കുറിച്ചുള്ള വാർഷിക റിപ്പോർട്ടും ഇത് പ്രസിദ്ധീകരിക്കുന്നു. 

 പുരസ്കാരങ്ങൾ 

 ക്രിയാത്മകവും ഫലപ്രദവുമായ സ്ഥാപനങ്ങൾക്കുള്ള 2013 ലെ മക്ആർതർ ഫൗണ്ടേഷൻ അവാർഡ്

 ഇതും കാണുക 

 അന്താരാഷ്ട്ര ജല കേന്ദ്രം
 അണക്കെട്ടുകളുടെ പാരിസ്ഥിതിക ആഘാതം
 ഗ്ലെൻ സ്വിറ്റ്കെസ്

 അവലംബം 

 പുറം കണ്ണികൾ 

 ഔദ്യോഗിക വെബ്സൈറ്റ്
വർഗ്ഗം:അന്താരാഷ്ട്ര മനുഷ്യാവകാശ സംഘടനകൾ
വർഗ്ഗം:അന്താരാഷ്ട്ര പരിസ്ഥിതി സംഘടനകൾ
വർഗ്ഗം:നദികൾ